和大人遊羅浮山
作者：蘇過
朝代：宋

paragraphs: 我公陰德誰與京，學道豈厭遲蜚鳴。
世間出世無兩得，先使此路荒承明。
謫官羅浮定天意，不涉憂患那長生。
海涯莫驚萬里遠，山下幸足五畝耕。
人生露電非虛語，在椿固已悲老彭。
蓬萊方丈今咫尺，富貴敝屣孰重輕。
結茅願爲麋鹿友，無心坐伏豺虎獰。
況公方瞳已照座，奕奕神光在天庭。
出青入玄二氣換，妙理默契黄庭經。
但願他時仇池主，不願更勒燕然銘。
稚川刀圭儻可得，簪組永謝漢公卿。
腹中梨棗晚自成，本無荆棘何所平。